5. การประกอบธุรกิจของแต่ละสายผลิตภัณฑ์

5.1 ลักษณะของผลิตภัณฑ์และบริการ

บริษัทเป็นผู้ผลิตผงคาร์บอนซึ่งประกอบด้วยสารประกอบคาร์บอนในรูปของอนุภาคที่มีลักษณะระหว่างของแข็งกับของเหลว
(Colloidal Particles) กระบวนการผลิตหลักเพื่อที่จะได้ผงคาร์บอน
อยู่ที่การควบคุมกระบวนการเผาไหม้
และการแยกน้ำมันไฮโดรคาร์บอนโดยความร้อนภายใต้สภาวะที่กำหนด
น้ำมันไฮโดรคาร์บอนที่ใช้จะเป็นน้ำมันที่มีค่า Aromatic สูงเช่น FCC, Creosote Oils

ลักษณะลูกค้า

ประมาณ 95% ของผลิตภัณฑ์ถูกนำไปใช้ในอุตสาหกรรมผลิตยางทุกชนิด
โดยเฉพาะกับอุตสาหกรรมยางรถยนต์
มีเพียงจำนวนน้อยที่ถูกนำไปใช้ในอุตสาหกรรมการผลิตพลาสติก สี หมึกพิมพ์
และสินค้าที่ทำจากยางบางชนิด
บริษัทจำหน่ายผลิตภัณฑ์ผงคาร์บอนให้แก่ผู้ผลิตยางรถยนต์รายใหญ่ทั้งในและต่างประเทศ

ลักษณะผลิตภัณฑ์

ผงคาร์บอนชนิดนี้มีคุณสมบัติพิเศษซึ่งช่วยในการระบายความร้อนให้หน้ายางในขณะที่ยางรถยนต์เสียดสีไปกับพื้นถนน
และเป็นสารตัวเติมที่นิยมมากที่สุด
เนื่องจากเมื่อเติมผงคาร์บอนลงไปในยางแล้วจะช่วยให้คุณสมบัติทางฟิสิกส์ของยางดีขึ้นและช่วยยืดอายุการใช้งานของยางรถยนต์

Carbon Black ที่นิยมใช้ในอุตสาหกรรมแบ่งออกเป็น 3 ประเภทใหญ่ๆ คือ

1. Channel Black

2. Furnace Black

3.  Thermal Black

ส่วนประเภทของผงคาร์บอนที่นิยมใช้มากที่สุด คือ Furnace Black

ผลิตภัณฑ์ของ Carbon Black สามารถจำแนกออกได้หลายเกรดตามการใช้งานดังนี้

1. Hard Carbon Black ใช้สำหรับยางส่วนนอกที่ต้องการความคงทน
แข็งแรงแบ่งออกได้ตามเกรด ดังนี้

2. Soft Carbon Black ใช้สำหรับยางชั้นใน แบ่งออกได้ 3 เกรด
ขึ้นอยู่กับลักษณะเฉพาะของการใช้งาน ดังนี้

ผลิตภัณฑ์ชนิดต่างๆ ดังกล่าว ได้ผลิตขึ้นตามแบบมาตรฐานผลิตภัณฑ์ของอเมริกัน
ซึ่งเป็นที่ยอมรับและนิยมใช้ในอุตสาหกรรมการผลิตผงคาร์บอนทั่วโลก
และได้รับการยอมรับจากสำนักงานมาตรฐานอุตสาหกรรม
ระหว่างปีที่ผ่านมาบริษัทได้พัฒนาคาร์บอนแบล็คเกรดใหม่ 2 เกรด

โครงสร้างรายได้

ล้านบาท

+--------------------+---------+-----+---------+-----+---------+-----+
|                    | 2545    |     | 2544    |     | 2543    |     |
+--------------------+---------+-----+---------+-----+---------+-----+
|                    | จำนวน   | %   | จำนวน   | %   | จำนวน   | %   |
+--------------------+---------+-----+---------+-----+---------+-----+
| ภายในประเทศ        | 1,339   | 42  | 1,189   | 38  | 978     | 37  |
+--------------------+---------+-----+---------+-----+---------+-----+
| ส่งออก              | 1,828   | 58  | 1,910   | 62  | 1,677   | 63  |
+--------------------+---------+-----+---------+-----+---------+-----+
| รวม                | 3,167   | 100 | 3,099   | 100 | 2,655   | 100 |
+--------------------+---------+-----+---------+-----+---------+-----+

5.2 การผลิต

5.2.1 กำลังการผลิตและปริมาณการผลิต

โรงงานผลิตผงคาร์บอนของทางบริษัทฯ ตั้งอยู่ที่ อำเภอ เมือง จังหวัดอ่างทอง
ประกอบด้วยสายการผลิต 4 สายมีกำลังการผลิตสูงสุดถึง 140,000 ตันต่อปี
ดังรายละเอียดที่จะเสนอต่อไปนี้

+------------------------------------+----------+----------+----------+
|                                    | ปี 2545   | ปี 2544   | ปี 2543   |
+------------------------------------+----------+----------+----------+
| กำลังการผลิตเต็มที่ (หน่วย : เมตริกตัน)    | 140,000  | 140,000  | 140,000  |
+------------------------------------+----------+----------+----------+
| กำลังการผลิตจริง (หน่วย : เมตริกตัน)     | 159,679  | 150,607  | 149,615  |
+------------------------------------+----------+----------+----------+
| การใช้กำลังการผลิต (%)                | 114      | 108      | 107      |
+------------------------------------+----------+----------+----------+
| อัตราเพิ่มของปริมาณการผลิต (%)          | 6%       | 1%       | 5%       |
+------------------------------------+----------+----------+----------+
| จำนวนกะที่ผลิตได้ (กะ ต่อ วัน)           | 3        | 3        | 3        |
+------------------------------------+----------+----------+----------+
| จำนวนกะที่ผลิตจริง (กะ ต่อ วัน)          | 3        | 3        | 3        |
+------------------------------------+----------+----------+----------+

5.2.2 วัตถุดิบและผู้จำหน่ายวัตถุดิบ

วัตถุดิบสำคัญที่ใช้ในการผลิตผงคาร์บอน มีดังนี้

1. น้ำมันดิบ ที่มีส่วนผสมของคาร์บอนสูง (Carbon Black Feedstock Oil)

2. น้ำมันเตา (Fuel Oil)

วัตถุดิบที่สำคัญในการผลิตผงคาร์บอนคือ น้ำมันดิบ (Carbon Black Feedstock Oil)
คิดเป็นร้อยละ 92 ของต้นทุนวัตถุดิบทั้งหมด บริษัทฯ
ได้นำเข้าน้ำมันดิบชนิดนี้จากประเทศสหรัฐอเมริกา ซึ่งคุณภาพสินค้าจะค่อนข้างดีกว่าประเทศอื่น
ส่วนน้ำมันเตานั้น ทางบริษัทฯ ได้สั่งซื้อจากผู้ขายภายในประเทศมีสัดส่วนการใช้ประมาณร้อยละ 8
ของต้นทุนวัตถุดิบ ระดับราคาของวัตถุดิบหลักคือ น้ำมันดิบ (Carbon Black Feedstock Oil)
ในระยะ 5 ปีที่ผ่านมา มีราคาเปลี่ยนดังต่อไปนี้

+-------------------------------------+--------------------------------+
| ปี                                   | บาท ต่อ ตัน                      |
+-------------------------------------+--------------------------------+
| 2545                                | 5,910                          |
+-------------------------------------+--------------------------------+
| 2544                                | 7,257                          |
+-------------------------------------+--------------------------------+
| 2543                                | 6,024                          |
+-------------------------------------+--------------------------------+
| 2542                                | 4,119                          |
+-------------------------------------+--------------------------------+
| 2541                                | 4,836                          |
+-------------------------------------+--------------------------------+

สัดส่วนการจัดซื้อวัตถุดิบในประเทศและต่างประเทศ

  -------------------------- -------------- -------------- --------------
                             2545           2544           2543

  ในประเทศ                   8%             4%             3%

  ต่างประเทศ                  92%            96%            97%

  รวม                        100%           100%           100%
  -------------------------- -------------- -------------- --------------

บริษัทมีผู้จำหน่ายวัตถุดิบในประเทศจำนวน 3-4 ราย และมีผู้จำหน่ายวัตถุดิบต่างประเทศจำนวน
5-7 ราย โดยมีอยู่หนึ่งรายที่ได้จำหน่ายวัตถุดิบให้บริษัทมากกว่าร้อยละ 30 ในช่วง 3 ปีที่ผ่านมา

ความสัมพันธ์ระหว่างบริษัทและผู้จำหน่ายวัตถุดิบทุกรายเป็นการดำเนินธุรกิจตามปรกติและตามเงื่อนไขการค้าทั่วไป
ในกรณีที่บริษัทสูญเสียผู้จำหน่ายวัตถุดิบรายใดรายหนึ่งไปจะไม่ส่งผลกระทบต่อบริษัทเนื่องจากยังมีผู้จำหน่ายวัตถุดิบรายใหญ่ในตลาดที่แข่งขันกันอีกหลายรายที่บริษัทสามารถจัดซื้อได้

5.2.3 ขั้นตอนการผลิต

ในขบวนการผลิตผงคาร์บอนมีกรรมวิธีการผลิตอยู่หลายขบวนการแต่ Phillips Petroleum Co.,
เป็นบริษัทแรกที่พัฒนาระบบการผลิตแบบต่อเนื่องโดยใช้เตาเผาน้ำมัน (Oil Furnace Black
Method on Continous Basis)

ขบวนการผลิตเริ่มต้นจากการฉีดสารไฮโดรคาร์บอน ได้แก่ Feed Stock Oil พร้อม Fuel Oil
น้ำมันเตาเข้าไปในเตาปฏิกรณ์ (Reactor) ในอุณหภูมิสูงระหว่าง 1600 - 2000^(o)C
เพื่อให้สารไฮโดรคาร์บอนแตกตัวเป็นเขม่า (Carbon) และไฮโดรเจน (Hydrogen)
ขบวนการนี้จะถูกหยุดลงโดยการทำให้เย็นด้วยน้ำ (Quenching)
จากนั้นทั้งเขม่าและไฮโดรเจนจะไหลผ่านไปยังเครื่องแปลงความร้อน (Heat Exchanger)
เพื่ออุ่นอากาศและน้ำมัน (สารไฮโดรคาร์บอน)
สำหรับฉีดเข้าเตาปฏิกรณ์ต่อไปหรืออีกนัยหนึ่งเป็นการนำเอาพลังความร้อนกลับมาใช้ประโยชน์เต็มที่

เขม่าที่ผ่านขั้นตอนนี้ก็จะถูกส่งไปตามท่อเข้าไปในเครื่องกรองเขม่า (Bag Filter) ณ ที่นี้
เขม่าจะแยกออกจากก๊าซโดยเครื่องกรอง และถูกส่งไปที่เครื่องบด (Micro Pulverizer)
เพื่อป้องกันอนุภาคที่หยาบหรือจับตัวกันเป็นก้อนเล็ก ๆ ไม่ให้ผ่านเข้าไปในระบบ
จากขั้นตอนนี้จะถูกส่งเข้าเครื่องผสม (Mixer) แล้วทำให้เป็นเม็ด (Pellet)
และส่งผ่านเข้าเครื่องอบแห้ง (Rotary Dryer)

กรรมวิธีการผลิตจะสิ้นสุดลงแค่นี้ เขม่าดำที่ออกจากเครื่องอบแห้งจะถูกส่งไปยังถังเก็บ (Silo)
เพื่อบรรจุส่งลูกค้าต่อไป

ความเพียงพอของเครื่องจักรและบุคคลากร

บริษัทมีสายการผลิต 4 สายสำหรับผลิต ผงคาร์บอนแบล็คเกรดต่างๆ เครื่องจักรที่สำคัญได้แก่
Reactors, Air Preheaters, Oil Preheaters, Bag Filters, Purge Gas
Filters, Palletizers, Mixers, Dryers, Boilers, Turbo Generators, PCB’s,
PABs, Packing Plant, Demin water Plant, Storage Tank, Silos
ซึ่งใช้ในการผลิตของบริษัทมีความทันสมัยและได้รับการปรับปรุงอย่างต่อเนื่องให้ได้มาตรฐาน
บริษัทมีการสำรองอะไหล่ที่ต้องนำเข้าไว้เสมอสำหรับเคื่องจักรที่สำคัญ
บริษัทจึงเตรียมพร้อมเสมอสำหรับการขัดข้องของเครื่องจักร สำหรับด้านบุคคลากรในการผลิต
ปัจจุบันบริษัทมีอยู่จำนวน 131 คน ซึ่งสามารถรองรับกำลังการผลิตเต็มที่ได้

ความเป็นไปได้ที่จะถูกทดแทนด้วยเทคโนโลยีใหม่

บริษัทไม่คาดหมายว่าจะมีการเปลี่ยนแปลงเทคโนโลยีการผลิตผงคาร์บอน

ความสามารถ ความจำเป็น และค่าใช้จ่ายในการปรับเครื่องจักรให้แข่งขันได้

บริษัทสามารถที่จะผลิตผงคาร์บอน เกรดต่างๆที่สำคัญ
และสามารถที่จะพัฒนาเกรดใหม่ตามความต้องการของลูกค้าได้
บริษัทจึงยังไม่มีความจำเป็นจะต้องเสียค่าใช้จ่ายในการปรับเครื่องจักรให้แข่งขันได้ในอนาคต

5.2.4 ผลกระทบต่อสิ่งแวดล้อม

ผลกระทบต่อสิ่งแวดล้อมจากกระบวนการผลิต

ในกระบวนการผลิตจะมี Waste Gas ที่ผ่านการสันดาบแล้ว (Flue Gas)
ปล่อยออกจากปล่องของเครื่องอบแห้ง (Dryer) และหม้อน้ำ (Boiler)
มีการตรวจเช็คองค์ประกอบของ Flue Gas จาก Gas ตัวอย่างเพื่อหาค่า NO₂ และ SO₂
ซึ่งอยู่ในเกณฑ์ที่กฎหมายกำหนดตลอดเวลา

ในกระบวนการผลิตจะไม่มีวัตถุดิบเหลือใช้

สำหรับการควบคุมผลกระทบต่อสิ่งแวดล้อม จะอยู่ภายใต้การควบคุมของ

1.  กรมควบคุมมลพิษ กระทรวงวิทยาศาสตร์ เทคโนโลยี และสิ่งแวดล้อม

2.  กรมโรงงานอุตสาหกรรม กระทรวงอุตสาหกรรม

อุปกรณ์ควบคุมมลภาวะที่ใช้ในโรงงานของบริษัทฯ มีดังต่อไปนี้

ก) เตาเผาของเครื่องอบแห้งและหม้อไอน้ำ (Rotary Dryer & Waste Heat Boiler
Combustion Furnace)

ก๊าซต่าง ๆ
ที่เกิดขึ้นจากขบวนการผลิตส่วนหนึ่งจะถูกใช้เป็นเชื้อเพลิงในการเตาเผาของเครื่องอบแห้ง
ก๊าซส่วนที่เหลือทั้งหมดจะใช้ในการเผาไหม้ในหม้อไอน้ำ เพื่อผลิตไอน้ำต่อไป

ข) เครื่องดักฝุ่นคาร์บอนแบล็ค (Reactor Wet Scrubber)

เตาปฏิกรณ์ที่ใช้ในขบวนการผลิตจะมีเครื่องดักฝุ่นคาร์บอนติดตั้งอยู่ทุกตัว
เพื่อป้องกันมลภาวะทางอากาศ จากเขม่าควันคาร์บอน (Carbon Black Smoke)
ในกรณีที่เกิดภาวะฉุกเฉินขึ้น

ค) หม้อน้ำ (Quench Boiler)

บริษัทได้มีการติดตั้ง Quench Boiler
เพื่อจะได้นำความร้อนที่ได้จากการผลิตสินค้าของบริษัทมาผลิตพลังงานไฟฟ้า

ง) หม้อน้ำ (Rekuperator Boiler)

บริษัทได้มีการติดตั้ง Rekuperator Boiler เพื่อกักเก็บก๊าชที่เกิดจากการผลิตสินค้าของบริษัท
เพื่อป้องกันมลพิษทางอากาศ

ทางบริษัทฯ ได้ตั้งมาตรฐานเกี่ยวกับความสะอาดของสิ่งแวดล้อมไว้สูงสุด
บริษัทฯได้รับการรับรองมาตรฐานระบบการจัดการสิ่งแวดล้อม ISO 14001 เมื่อวันที่ 14 มีนาคม
2540 โดยสถาบัน Bureau Veritas Quality International (BVQI), UK
และเป็นโรงงานผลิตคาร์บอนแบล็คแห่งแรกของเอเชียและเป็นหนึ่งในไม่กี่บริษัทในประเทศไทยที่ได้รับการรับรองนี้

5.3 การตลาดและการจัดจำหน่าย

5.3.1 กลยุทธ์ทางการตลาด

กลยุทธ์การแข่งขัน

บริษัทฯเป็นผู้จำหน่ายผลิตภัณฑ์ผงคาร์บอนคุณภาพสูงทั้งภายในและต่างประเทศโดยผลิตภัณฑ์เป็นที่ยอมรับในตลาดโลก
บริษัทฯได้รับการรับรองคุณภาพจากสถาบันต่างประเทศมากมายโดยได้รับประกาศนียบัตรที่สำคัญ
ได้แก่ ISO 9001: 2000, ISO 9002: 1987, ISO 14001, QS 9000 และ OHSAS-18001:
1999 ทำให้สินค้าของบริษัทฯ
ได้รับความเชื่อถือโดยมีลูกค้าเป็นบริษัทผู้ผลิตยางรถยนต์รายใหญ่ของโลก 3 รายคือ บริดจสโตน
คอร์ปอเรชั่น, บริษัท มิชลินไทร์ จำกัด, และบริษัท กู๊ดเยียร์ จำกัด ซึ่งครอบคลุมทั้งในประเทศญี่ปุ่น
ASEAN ยุโรปและประเทศไทย นอกจากคุณภาพสินค้าที่เป็นเลิศแล้ว
การบริการลูกค้าที่มีประสิทธิภาพสูงทำให้บริษัทฯ มีความสามารถแข่งขันในตลาดโลกได้ดี

ในช่วงปีที่ผ่านมาบริษัทได้รับรางวัล Deming prize for Total Quality Management, TPM
Excellence Award for Total Productive Maintenance และ Prime Minister’s
Award for outstanding productivity
ซึ่งรางวัลเหล่านี้เป็นการยืนยันถึงการมีประสิทธิภาพในการแข่งขันของบริษัท

เมื่อไม่นานมานี้บริษัทได้รับรางวัลสู่การบริหารความเป็นเลิศ โดยสถาบันเพิ่มผลผลิตแห่งชาติ
และได้รับการจัดอันดับบริษัทขนาดเล็ก 20 อันดับแรกที่มีผลการดำเนินงานที่ดี โดยนิตยสาร Forbes
และบริษัทยังได้รับใบประกาศนียบัตรรับรองความสามารถห้องปฎิบัติการ (ISO/IEC 17025)
จากสำนักงานมาตรฐานอุตสาหกรรม

จุดเด่น จุดด้อย

จุดเด่น

1)  คุณภาพสินค้าที่เป็นเลิศ

2)  ราคาที่แข่งขันได้

3)  การบริการลูกค้าที่มีประสิทธิภาพ

4)  การรับรองคุณภาพระดับนานาชาติจากผู้ผลิตระดับโลก

5)  การบริการทางด้านเทคนิคที่ดีต่อลูกค้า

6)  ต้นทุนการผลิตที่ต่ำ

7)  ประสิทธิภาพในการประหยัดพลังงานสูง

8)  ใบรับรองคุณภาพที่สำคัญเช่น ISO 9001: 2000, ISO 14001, QS 9000, IQRS ระดับ 7
    TPM Excellence award, Deming Prize, Prime Minister’s Productivity
    award, OHSAS 18001, รางวัลสู่การบริหารความเป็นเลิศ, ISO/IEC 17025

9)  ภาพพจน์ของสินค้าที่ดี

10) มีตลาดส่งออกที่แน่นอน

11) มีการจัดส่งสินค้าที่ตรงตามเวลา (Just In Time)

12) ส่งออกไปยังประเทศจีน ซึ่งเป็นตลาดที่มีศักยภาพในการโต

จุดด้อย

1)  กำลังการผลิตที่น้อยกว่าเมื่อเทียบกับผู้ผลิตรายใหญ่ของโลก

2)  ห่งไกลจากตลาดยุโรปและอเมริกา

3)  ห่างไกลจากแหล่งวัตถุดิบ

นโยบายการตั้งราคา

ราคาส่งออกจะถูกกำหนดโดย สภาพของตลาดและแนวโน้มราคาในตลาดโลกของผงคาร์บอนแบล็ค
และวัตถุดิบคือ Carbon Black Feed Stock Oil
สำหรับราคาในประเทศถูกกำหนดโดยราคาตลาดโลกและโครงสร้างภาษีนำเข้า
ราคาขายของบริษัทฯในตลาดโลกเป็นราคาที่สามารถแข่งขันได้เนื่องจากคุณภาพสินค้าที่ดีเลิศและการบริการลูคค้าที่มีประสิทธิภาพและรวดเร็วทันใจ

5.3.2 การจำหน่ายและช่องทางการจำหน่าย

ผลิตภัณฑ์ของบริษัทฯส่วนมากจะจำหน่ายตรงให้กับลูกค้า มีเพียงประมาณ 3-5%
เท่านั้นที่ขายผ่านผู้แทนจำหน่าย ซึ่งขึ้นกับจำนวนลูกค้าที่อยู่ในประเทศนั้นๆ ปัจจุบัน
บริษัทฯมีผู้แทนจำหน่าย 5 รายโดยมีสัญญาที่จะขายผลิตภัณฑ์ของบริษัทฯ

5.3.3 ลักษณะของลูกค้า

ลักษณะของลูกค้าและความสัมพันธ์

ลูกค้าหลักของบริษัทฯคือบริษัทผู้ผลิตยางรถยนต์รายใหญ่ของโลกได้แก่ บริษัท บริดจสโตน
คอร์ปอเรชั่น, บริษัท มิชลินไทร์ จำกัด, บริษัท กู๊ดเยียร์ จำกัด, บริษัท โยโกฮามา จำกัด, บริษัท
โตโย ไทร์ จำกัด, บริษัท ดัลล็อป จำกัด และบริษัท คอนทิแนลทอล จำกัด
สำหรับลูกค้าภายในประเทศที่สำคัญ ได้แก่ บริษัท ยางสยาม จำกัด, บริษัท ยางสยามอุตสาหกรรม
จำกัด, บริษัท ยางโอตานิ จำกัด, บริษัทอิโนเว รับเบอร์ จำกัด, บริษัท สยาม รับเบอร์ จำกัด,
บริษัท อุตสาหกรรมยางไทยสิน จำกัด, และบริษัท ไฮฮีโร่ รับเบอร์ จำกัด เป็นต้น
บริษัทฯไม่มีความสัมพันธ์ใดๆเป็นพิเศษกับบริษัทเหล่านี้นอกจากความสัมพันธ์ทางธุรกิจปรกติ

สัดส่วนการขายให้ลูกค้า 10 รายแรก 3 ปีที่ผ่านมา

  --------------------------- ------------- --------------- ---------------
                              2545          2544            2543

  สัดส่วนการขายให้ลูกค้า 10 รายแรก 69%           67%             70%
  --------------------------- ------------- --------------- ---------------

การเปลี่ยนแปลงสัดส่วนขายให้ลูกค้าที่ขายมากกว่า 30% 3 ปีติดต่อกัน

บริษัทฯไม่มีลูกค้ารายใดที่ขายให้เกินกว่า 30% ติดต่อกัน 3 ปี

5.4 สิทธิพิเศษและข้อจำกัดทางธุรกิจ

ธรุกิจของบริษัทได้รับการส่งเสริมจากคณะกรรมการส่งเสริมการลงทุน (Board of
Investments) ในด้านของยกเว้นการเสียภาษีเงินได้นิติบุคคล,
การลดหย่อนภาษีนำเข้าเครื่องจักร และการยกเว้นภาษีเงินได้สำหรับเงินปันผล
ส่วนสิทธิพิเศษเดิมที่บริษัทได้รับนั้นได้หมดอายุไปแล้วตั้งแต่วันที่ 12 สิงหาคม 2542 สำหรับธุรกิจเป็น
Non- Carbon Black ปัจจุบันยังมิได้รับการส่งเสริมจากคณะกรรมการส่งเสริมการลงทุน (Board
of Investments) แต่เมื่อไม่นานมานี้
รัฐบาลได้ประกาศให้บริษัทที่จดทะเบียนในตลาดหลักทรัพย์ซึ่งหมายรวมถึงบริษัทด้วยนั้น
สามารถขอลดหย่อนภาษีเงินได้นิติบุคคล เป็นเวลา 5 ปี สำหรับกำไร 300 ล้านบาทแรก
ซึ่งเริ่มตั้งแต่วันที่ 1 มกราคม 2545

บริษัทฯ ไม่มีข้อจำกัดในการประกอบธุรกิจใด ๆ

5.5 ภาวะอุตสาหกรรมและการแข่งขัน

อุตสาหกรรมผลิตผงคาร์บอน (บริษัท ไทยคาร์บอนแบล็ค จำกัด (มหาชน) )

โครงสร้างอุตสาหกรรม

ผงคาร์บอนเป็นวัตถุดิบสำคัญในอุตสาหกรรมผลิตยางรถยนต์ เกือบ 95%
ของผงคาร์บอนจะถูกนำไปใช้ในอุตสาหกรรมดังกล่าว
ส่วนที่เหลือจะถูกนำไปใช้ในอุตสาหกรรมการผลิตพลาสติก สี หมึกพิมพ์และสินค้ายาง
ในประเทศไทยมีผู้ผลิตยางรถยนต์รายใหญ่ 5 ราย และมีผู้ผลิตผงคาร์บอนรายใหญ่ 2 ราย คือ
บริษัท ไทยคาร์บอนแบล็ค จำกัด (มหาชน) และ บริษัท โตไก ไทย ผลิตภัณฑ์ คาร์บอน จำกัด

ปัจจัยแห่งความสำเร็จ

1) คุณภาพสินค้าที่เป็นเลิศ

2) การได้รับการยอกมรับจากสถาบันที่รับรองเรื่องคุณภาพ คือ
ได้รับประกาศนียบัตรรับรองรองคุณภาพ ISO 9001 2000, ISO 14001, QS 9000, IQRS
ระดับ 7 และ TPM Excellence award, Deming Prize, Prime Minister’s
Productivity award, OHSAS 18001, ISO/IEC 17025
และรางวัลสู่การบริหารความเป็นเลิศ

3) ต้นทุนการผลิตที่ต่ำ

4) ภาพพจน์สินค้าที่ดี

5) การได้รับการรับรองจากผู้ผลิตยางรถยนต์รายใหญ่

6) ประสิทธิภาพในการประหยัดพลังงาน

7)  การบริการลูกค้าที่ดีเลิศ

8)  การบริการขนส่งแบบ Just In Time (JIT) สำหรับลูกค้ารายใหญ่

9)  ฐานการตลาดส่งออกที่แข็งแกร่ง

โอกาส

1) ค่าเงินบาทที่อ่อนลงอาจจะช่วยในการส่งออก

2) ต้นทุนการผลิตที่ต่ำ

3) การพัฒนาสินค้าเป็นพิเศษ

4)  การเติบโตในตลาดส่งออก

5)  การฟื้นตัวทางเศรษฐกิจของประเทศไทยและภูมิภาคนี้

6)  การขยายสายการผลิตที่มีอยู่

7)  การเกิดขึ้นใหม่ของโรงงานผลิตยางรถยนต์ในประเทศไทย

8)  ตลาดที่ใหญ่ในประเทศจีน

9)  ร่วมทุนในประเทศจีน เพื่อสนองความต้องการตลาดในประเทศจีน

อุปสรรค

1) สินค้าทดแทนบางส่วนอาจถูกพัฒนาและนำมาใช้ในระยะยาวข้างหน้า

2) การเปลี่ยนแปลงเทคโนโลยีการผลิต

3) การควบคุมมลภาวะที่เข้างวด

4)  การกีดกันทางการค้าในบางประเทศ

5)  ค่าเงินบาทที่แข็งขึ้นอาจส่งผลลบต่อการส่งออก

6)  มีความเป็นไปได้ที่จะเกิดเศรษฐกิจหดตัวในประเทศไทยและในภูมิภาคนี้
    ตลอดจนถึงการชะลอตัวทางเศรษฐกิจของสหรัฐอเมริกาเนื่องจากเกิดสงครามที่ประเทศอิรัก

7)  มีการก่อตั้งโรงงานผลิตคาร์บอนแบล็คที่ใหม่ในประเทศไทย

ปัจจัยภายนอกที่มีผลกระทบ

1)  ความผันผวนของอัตราแลกเปลี่ยน

2)  ราคาน้ำมันที่ผันผวนของโลก

3)  ภาวะเศรษฐกิจในประเทศและความมั่นคงทางการเมือง

4)  กฏเกณฑ์ต่างๆที่เกี่ยวกับสิ่งแวดล้อม

5)  มีความเป็นไปได้ที่จะเกิดสงครามที่ประเทศอิรัก

สภาพการแข่งขัน

บริษัทเป็นหนึ่งในผู้ผลิตผลคาร์บอนรายใหญ่ของโลก ผลิตภัณฑ์ของบริษัท
เป็นที่ยอมรับอย่างดีในตลาดโลก ปัจจุบันบริษัทส่งออกผลิตภัณฑ์ไปทั่วโลก
และสามารถที่จะพัฒนาผลิตภัณฑ์ได้ตามความต้องการของลูกค้า

จำนวนและขนาดของคู่แข่งขัน

ในตลาดโลก บริษัทมีคู่แข่งขันรายใหญ่ 3 ราย กระจายอยู่ตามที่ต่าง ๆ คือ

1. CABBOT ประเทศสหรัฐอเมริกา

2. DEGUSSA ประเทศเยอรมัน

3. COLUMBIAN ประเทศสหรัฐอเมริกา

สำหรับตลาดภายในประเทศมีผู้ผลิตผงคาร์บอนรายใหญ่ 2 ราย

1.  บริษัท ไทยคาร์บอนแบล็ค จำกัด (มหาชน) กำลังการผลิต 140,000 ตัน ต่อปี

2.  บริษัท ผลิตภัณฑ์คาร์บอนไทย จำกัด กำลังการผลิต 65,000 ตัน ต่อปี

ส่วนแบ่งการตลาดปี 2545 (ประมาณการจากปริมาณขาย)

  ------------------------------------------ ----------------------------
  บริษัท                                       ส่วนแบ่งการตลาด (%)

  1. บริษัท ไทยคาร์บอนแบล็ค จำกัด (มหาชน)         54 %

  2. บริษัท ผลิตภัณฑ์คาร์บอนไทย จำกัด               46%
  ------------------------------------------ ----------------------------

สถานภาพในการแข่งขัน

บริษัทเป็นหนึ่งในผู้ผลิตผลคาร์บอนรายใหญ่ของโลก
สถานภาพในการแข่งขันของบริษัทในตลาดโลกดีมากเนื่องจากคุณภาพสินค้าที่เป็นเลิศ
การบริการลูกค้าที่ดีเลิศและต้นทุนการผลิตที่ต่ำของบริษัท
นอกจากนี้การที่บริษัทสามารถพัฒนาผลิตภัณฑ์ได้ตามเกรดที่ลูกค้าต้องการ
ยังช่วยเพิ่มขีดความสามารถในการแข่งขันให้แก่บริษัทมากขึ้น

ความยาก/ง่ายที่จะมีคู่แข่งรายใหม่

คณะกรรมการส่งเสริมการลงทุนได้อนุมัติให้เปิดโรงงานผลิตคาร์บอนแบล็คแห่งใหม่ในประเทศไทย

สินค้าทดแทน

ซิลิกา (Silica) ได้ถูกพัฒนาขึ้นเพื่อใช้เป็นสินค้าทดแทน
อย่างไรก็ตามจะต้องใช้เวลาอีกนานกว่าที่ซิลิกาจะเป็นที่ยอมรับได้ในตลาด อีกทั้งต้นทุนการผลิตซิลิกา
ยังสูงกว่าต้นทุนการผลิตคาร์บอนแบล็คมาก

อำนาจต่อรองของผู้ซื้อและผู้ขาย

วัตถุดิบที่สำคัญสำหรับการผลิตผงคาร์บอนคือ Carbon Black Feedstock Oil (CBFO)
ซึ่งเป็นเกรดพิเศษของน้ำมันดิบ (Crude Oil) เนื่องจากบริษัทได้นำเข้า CBFO
เป็นจำนวนคราวละมาก ๆ จึงมีอำนาจในการต่อรองสูง รวมทึ่งมีผู้จัดจำหน่ายน้ำมันเหล่านี้ 5-7
รายในโลก ทำให้บริษัทได้รับประโยชน์ในด้านของการแข่งขันราคา